﻿ Наднорменото тегло може да е пречка за бременност - Здравеопазване - Стандарт Нюз
Наднорменото тегло може да е пречка за бременност
Изборът. Всички ние го правим всяка секунда от живота си. Волно или неволно, винаги избираме какво да правим или не, какви да бъдем или да не бъдем. Цялото ни съществуване е избор, при това личен. Вероятно много от вас ще кажат, че доста неща в живота се правят под натиск, а най-големите грешки са следствие от заблуда, в която сме били въвлечени от други. Дори и така да е, крайното решение отново е било лично. Така е в живота, така е и в природата. А там правилата за оцеляване са далеч по–жестоки, от тези, които хората следват. Да вземем за пример пчелите. Предшествениците на тези красиви създания, които ни дават една от най-ценните храни - медът, са били хищници. Прадедите на пчелата са оси от семейство Crabronidae, които се хранели с други насекоми. Учените смятат, че еволюирането по отношение на храненето се дължи на консумация на насекоми, частично покрити с цветен прашец, с които древните оси хранели своите ларви. Пчелите са известни с изключителната си организираност. При тях има силно изразена йерархична структура, която не се нарушава. А този, който дръзне да го направи, бива жестоко наказан. Интересното при пчелите е, че се наблюдава способност за самостоятелно съществуване. Но когато се създава дом, той се изгражда от всички. А там се отглежда потомството и, забележете, майката. Най-интересен е начинът, по който пчелите създават голямото си семейство. Пчелата майка се опложда вън от кошера, при това във въздуха. Откритието е направено от швейцарския пчелар Франсоа Хубер, който бил сляп, но с помощта на своя слуга установява този поразителен факт. Майката пчела може да бъде оплождана неколкократно от 8 до 10 търтея. И 2-3 дни след акта започва снасянето на яйцата. Но ако поради някакво обстоятелство (лош климат или пък липса на търтеи), майката не бъде заплодена в рамките на месец, тя автоматично става „негодна" за повторен бъдещ акт, т.е остава безплодна. Единственият „принос" на такава пчела е снасянето на неоплодени яйца, които се трансформират само в търтеи. Но как се случва самото оплождане? Търтеите отделят феромони, за да могат да бъдат намерени от пчелата-майка. Тя излита от кошера и благодарение на ароматите, които разпръсква, бива последвана от множество търтеи, които, докато я следват, придобиват форма на комета. Тук ситуацията наподобява тази на оплождането при човека. Най-силният търтей достига до майката и я опложда, като след акта половият му орган се отделя от тялото, а той умира. Жестока работа, но това е – природа! По време на неколкоратното оплождане всеки от търтеите си оставя достойнството у пчелата-майка. Това е единственият начин, по който семенната течност може да се транспортира до мехурчето на майката, в което се събира. След успешен заполодителен процес пчелата се връща в кошера, където пчелите работнички й помагат да се освободи от половия орган (шлейфа) на последния оплодил я търтей. Освен това те й осигуряват и най-доброто меню от маточно млечице. Благодарение на него майката снася ежедневно яйца с тегло, по-голямо от нейното. Това се случва 3-4 дни след акта на оплождане. Всичко в този процес за създаване на поколение до такава степен е изчислено, че няма възможност за близкородствено кръстосване, защото всяка новоизлюпена майка, след като извърши първите си полети, бива изпращана навън от „сестрите" си, за да продължи рода. Тя е подготвяна от тях, като й се подава само лека храна, за да бъде лека и да лети лесно. Многообразието на половия акт пък е задължително с цел „добиване" различен генетичен потенциал, който търтеите притежават. По този начин се създава най-доброто потекло.
Та защо отделихме толкова много време на нещо, което според мнозина може би не влиза в работата на обикновен лекар? За да дадем един съвсем прост пример за това как се случват нещата в живота. Наистина, мъжкото съсловие трябва да се радва, че не се разделя с най-важния си орган след полов контакт, защото като имаме предвид колко потентен и ненаситен е българският мачо, това би било истинска трагедия. Но пък нежната половина може да се замисли върху някои факти.
Колко време и опити са необходими, за да се реализира една бременност?
Сексуалното здраве на мъжа
и жената зависи от възрастта
Както и сами се уверяваме от практиката, това въобще не се случва като с магическа пръчка. Наличен е дълъг подготвителен процес, който преди всичко се дирижира от здравословния статус. Предприемането на „крачката" забременяване е съпроводена от много други малки стъпчици, които посочват може ли това да се случи, или не. Ние не зачитаме тези „скромни" правила и после търпим разочарование. И няма как да е друго положението. Защо преди встъпване в брак трябва да се направят определени изследвания, а преди бременност - не? Ако стане работата - стане, ако не – тогава ще му мислим. Този подход е дълбоко погрешен! В днешно време интернет е наводнен от съвети как да забременеем лесно, но, скъпи дами, ако зависеше само от позата, нямаше да сме толкова малобройно население. От една страна към днешна дата се наблюдава тенденцията двойките да чакат прекалено дълго, за да решат да имат дете. Истина е, че сексуалното здраве на мъжа и жената върви ръка за ръка с фактора „години". Плодовитостта на жената започва да намалява постепенно след 27-та година и пада драстично след 35-годишна възраст. Успеваемостта на леченията, насочени към безплодието, до голяма степен зависи от възрастта. Това е така, защото в по-млада възраст организмът реагира по един начин спрямо лечението, за разлика от провеждане на същото в по-зрял етап. Начинът на живот и околната среда също си казват тежката дума в такива ситуации. Експертите не са сигурни как точно тя допринася за безплодието, но вярват, че има връзка – и за мъже, и жени – между пестицидите и плодовитостта. Макар липсата на ясна корелация, учените считат, че токсините, допринасящи за повишаването на процента на безплодие, включват химикали с доказан негативен ефект, освобождавани от пластмаси, както и някои препарати, включени в козметични продукти. Пречка за забременяването се оказва и наднорменото тегло, което от години насам се чудим как да преборим и измисляме един куп превантивни методи, които за жалост нямат кой знае какъв блестящ резултат.
Трябва ли бъдещата
майка да яде "за двама"?
За здраво бебе трябва
Тук се връщаме отново на темата за пчелите, където споменахме, че на младата майка умишлено се дава по-лека храна. Подчертаваме, че тук не става въпрос за спазване на диети. Говорим за подържането на здравословно тегло, което не натоварва допълнително организма. Никъде в учебниците не пише, че бременна жена трябва нон-стоп да виси пред хладилника. Напротив, едно хранене, съобразено с нуждите, е предостатъчно, за да се роди здраво дете. Защото, попадайки в клопката на големите килограми, ние не само натоварваме органите в тялото, но и сами поставяме бариери, които не сме сигурни дали ще можем да прескочим. Затлъстяването не само че влияе негативно върху възможността за забременяване, но и отключва редица здравословни проблеми, като инсулинова резистентност и т.н. Наднорменото (но и поднорменото) тегло намаляват плодовитостта на жената. Тук крайният резултат е засягане на фертилитета, изразен чрез хормонални дисбаланси и проблеми с овулацията. Затлъстяването при дамите в репродуктивна възраст насочва и към Синдром на поликистозните яйчници - често срещано състояние, засягащо една от всеки пет жени. Естествено, ранната диагноза и адекватен лечебен подход са в състояние да решат проблема.
Пречи ли инфекция
за забременяването?
Гъбичките затрудняват
По–сложно стоят нещата с инфекциозните процеси. Това е така, защото първо трябва да се установи огнището на възпалението – откъде е тръгнало, докъде е стигнало и какви щети е нанесло по „трасето". В такива ситуации трябва да си малко дедектив, за да може лечението да има положителен резултат. Помнете: инфекция е равна на възпаление и респективно обратното! Даваме един прост пример с до болка познатите ни и досадни гъбични премеждия, които обичаме да подценяваме. Гъбична инфекция – какво пък толкова!? Ето какво. Повтарящите се вагинални гъбични инфекции причиняват изменения при вагиналната флора, т. нар. дисбаланс. Това затруднява придвижването на сперматозоидите до матката. Сперматозоидът не „умира" от свръхрастежа на кандидата, но тъй като инфекцията променя консистенцията на цервикалната слуз, достигането и откриването се случват далеч по-трудно. Дисбалансът във вагинална флора възпрепятства способността на лигавицата да се бори с други инфекции или заболявания, които могат да доведат до проблеми с плодовитостта на момента или по-късно в живота. Известно е, че гъбичната инфекция супресира имунната система и органите в тялото. Тоест, ако има проблем със зачеването, кандидата утежнява положението в пъти. Ако не я третираме обаче, а е налична бременност, тя неминуемо заразява бебето при раждане, дори и при секцио. Така детето се сдобива, да кажем, с млечница (гъбички в устата), които предава обратно на майката посредством акта на кърмене. И ето по какъв начин сами начертаваме порочния кръг, от който не можем да излезем с месеци. Затова, както е казала актрисата Мерил Стрийп: „Ако вие имате мозък, трябва да го използвате"!